
נדרים סח ע"ב - פירוש שטיינזלץ

אבל אם שמע הבעל וקיים את הנדר, או ששמע ושתק ומת ביום שלאחריו, שעצם שתיקתו היא כקיום — אין האב יכול להפר.


שמע אביה והפר לה, ולא הספיק הבעל לשמוע עד שמת האב — זו היא ששנינו: מת האב לא נתרוקנה רשות לבעל (לארוס), שאין הארוס יכול להפר לבדו כאשר האב אינו מצטרף עימו. שמע בעלה והפר לה, ולא הספיק האב לשמוע עד שמת הבעל — זו היא ששנינו: מת הבעל נתרוקנה רשות לאב שדי בהפרת האב לבדו.


שמע בעלה והפר לה, ולא הספיק האב לשמוע עד שמת — אין הבעל יכול להפר, למרות שעכשיו אין לה אב, שאין הבעל מיפר אלא בשותפות.

